文祝延二阕 祈神
唐·沈亚之

闽山之杭杭兮水堋堋，吞荒抱大兮香叠层。腾气清浑兮朝昏，神生其中兮宅幽凝。居如山兮惠如水，处端卓兮赴下而忘鄙。集人之祈兮从人之所市，攀清明兮叩髣髴。我民清兮期吉日，愿听诚兮陈所当。侯临我兮恩如光，照导兮天覆。惠流吾兮乐且康，恭闻侯兮饮食失常。民萦忧兮心苦疮，饱我之饥兮侯由有谷。神有泽兮宜荫沃，脱侯之恙兮归侯之多福。群卑勤之恭洁兮，鉴贞盟乎山竹。兕载吹兮音咿咿，铜铙呶兮睋呼{目戊}睢。樟之盖兮麓下，云垂幄兮为帷。合吾民兮将安，维吾侯之康兮乐欣。肴盘列兮荅神，神摆渔篁兮降拂窣窣。右持妓兮左夫人，态修邃兮佻眇。调丹含琼兮瑳佳笑，馨炮膻燔兮溢按豆。爵盎无虚兮果摭杂佑，秋云清醉兮流融光。巫裾旋兮觋袖翔，瞪虚凝兮览回杨。语神欢兮酒云央，望吾侯兮遵赏事。朝马驾兮搦宝辔，千弭函弦兮森道骑。吾何乐兮神轩，维侯之康兮居游自遂。